Lobi neeme hiidrahn
Lobi neeme hiidrahn on rabakivist hiidrahn Lääne-Viru maakonnas Haljala vallas; üks Lobi neeme kivikülvi rahnudest. Kivi mõõtmed on järgmised: pikkus 11,1 m, laius 9,6 m, kõrgus 2,9 m, ümbermõõt 29,2 m, maapealse osa maht 135 m³. Rahn on nelinurkse põhiplaani, järskude külgede ja lameda laega ning teistes kivikülvi rahnudest madalam. Rahn pole üksikobjektina looduskaitse all, kuid jääb Lahemaa rahvuspargi territooriumile.